KIRJALLINEN KYSYMYS E-2886/02 esittäjä(t): Brice Hortefeux (PPE-DE) komissiolle. Sanomalehtien hinnat.



Virallinen lehti nro 192 E , 14/08/2003 s. 0083 - 0084



KIRJALLINEN KYSYMYS E-2886/02 esittäjä(t): Brice Hortefeux (PPE-DE) komissiolle (14. lokakuuta 2002) Aihe: Sanomalehtien hinnat Euron käyttöönottamisen jälkeen on ollut huomattavasti helpompaa vertailla tuotteiden hintoja eri jäsenvaltioissa. Näin ollen voidaankin havaita, että samojen sanomalehtien hinnat vaihtelevat eri valtioissa. On selvää, että kuljetuskustannukset vaikuttavat sanomalehden tai aikakauslehden hintaan, jos ne ostetaan muualta kuin alkuperäisestä julkaisuvaltiosta. Kuitenkin vaikuttaa siltä, että joskus kuluttaja joutuu maksamaan korkeamman hinnan kuin todelliset kuljetuskustannukset edellyttäisivät. Tämä ilmenee erityisesti tiettyjä aikakauslehtiä tilattaessa. Katsooko komissio, että mainittua käytäntöä voi pitää sisämarkkinasääntöjen noudattamattomuutena? Jos komissio katsoo näin tapahtuvan, mitä se aikoo tehdä korjatakseen tilanteen? Frits Bolkesteinin komission puolesta antama vastaus (14. marraskuuta 2002) Komission pari vuotta sitten teettämän tukimuksen mukaan rajatylittävien lehtitilausten hinnoissa on yleisesti suuria eroja. Nämä johtuvat hintatarjouksista, joita annetaan tietyissä jäsenvaltioissa tai tietyille lukijaryhmille, kuten opiskelijoille, lomanviettäjille ja yrityksille, sekä määrätyksi ajaksi, pitkäaikaistilauksille myönnettävien alennusten muodossa. Tämän vuoksi yhdelle nimikkeelle on useita eri tilaushintoja eri markkinoilla ja tilaushintojen vertailu on erittäin vaikeata. Vuosikertojen vakiohintoja vertailemalla voidaan kuitenkin saada käsitys tilausten rajatylittävästä hinnoittelusta. Samoin kuin kotimaan markkinoilla, rajatylittävien tilausten hinnat ovat yleensä alhaisemmat kuin irtonumeroiden hinnat, mikä kuvastaa taetta myynnistä. Tutkimuksen mukaan ne nimikkeet, joiden rajatylittävä tilausmyynti on vähäistä, näyttävät veloittavan saman hinnan vuosikerrasta kaikkialla yhteisössä. Ottaen huomioon sen, että valtaosa näistä tilauksista toimitetaan alkuperämaan postijärjestelmän kautta, jakeluun sovelletaan samaa hintaa. Kansainväliset nimikkeet, erityisesti talousalan julkaisut, joilla on paljon rajatylittävää tilausmyyntiä, näyttävät veloittavan eri hintoja markkinoittain, mikä johtuu muiden muassa seuraavista tekijöistä: - markkinoittain vaihtelevat jakelukustannukset, jotka aiheutuvat määräalennuksista ja erilaisten jakeluverkkojen yhdistetystä käytöstä: - kotimainen kilpailu ja ostovoima - paikalliset alv-kannat, jotka sanomalehtien osalta vaihtelevat Belgian 0 %:sta Suomen 22 %:iin - korkeammat kustannukset, jotka johtuvat rajatylittävän myynnin selvästi suuremmasta myymättömien lehtien määrästä. Edellä mainittu tutkimus osoittaa esimerkiksi, että rajatylittävässä myynnissä myymättömien nimikkeiden osuus voi olla 5070 %, kun se kotimaisessa myynnissä on 1030 % - valuuttakurssivaihtelut, vaikka tällä ei euroalueella enää olekaan vaikutusta. Tutkimuksessa todettiin, että rajatylittävien myyntien verrattain pieni määrä ja hintaerot jäsenvaltioiden välillä johtuvat rajatylittävien myyntien heikosta kannattavuudesta pikemminkin kuin kaupan esteistä. Tutkimuksen johtopäätösten mukaisesti se, että eri jäsenvaltioissa veloitetaan samasta sanomalehdestä eri hintoja, näyttäisi heijastavan edellä mainittua kustannusten eroa kansallisilla markkinoilla. Sen vuoksi ei voida päätellä, että hintaerot sinänsä tarkoittaisivat sisämarkkinasääntöjen rikkomista. Niin kauan kuin kustantajien hinnoittelupolitiikka heijastelee ainoastaan edellä mainittuja eroja jakelu- ja muissa kustannuksissa eikä johdu yhteisön kilpailupolitiikan vastaisista kauppatavoista, EY:n perustamissopimuksen määräyksiä ei ole rikottu.